Bolgariyada kurash bo`yicha sovrin jamg`armasi 25 ming evro bo`lgan xalqaro turnir yakunlandi

+90 kg vazn toifasi finalida nomdor polvonimiz Muhsin Hisomiddinov o`zidan salkam 70 kiloga og`ir bo`lgan sportchiga qarshi gilamga tushdi.
Xabar berganimizdek, 28-29 may kunlari Bolgariyaning Burgas viloyati Ruin shaharchasida kurash bo`yicha xalqaro turnir tashkil etildi. O`zbekiston Respublikasi Prezidenti sovrini uchun o`tkazilgan ushbu musobaqaning sovrin jamg`armasi 25 ming evrodan iborat edi.
Salmoqli mukofot jamg`armasiga egaligi tufaylimi yoki targ`ibot ishlari yaxshi olib borilganligi uchunmi, xullas Bolgariyada tashkil etilgan musobaqa Evropa kurash oilasida katta qiziqish uyg`otdi. Buni kurash gilamlarida sportning yakkakurash turlaridan nafaqat Evropa, balki jahon chempionlari bellashganidan ham bilib olish qiyin emas. Ana shunday polvonlardan biri ruminiyalik Ilie Daniel Natea bo`lib, u dzyudo va sambo bo`yicha jahonning eng nomdor sportchilaridan biri sanaladi. Bu ro`yxatga yana bolgariyalik 165 kilolik taniqli polvon Ashim Aylin, Tokio-2020 Olimpiada o`yinlari sovrindori (ayollar kurashi), Bolgariya faxri Evilina Nikolova, ukrainalik iste`dodli sportchi, dzyudo bo`yicha kadetlar va kattalar o`rtasida Evropa chempioni Elizaveta Litvinenko va boshqa taniqli sportchilarni qo`shish mumkin.
Musobaqaning tantanali ochilish marosimi yuqori saviyada tashkil etildi. Unda so`zga chiqqan mahalliy hokimlik vakillari kurash sport turining gumanizm g`oyalariga yo`g`rilganligi, uning salomatlikni mustahkamlashdagi o`rni haqida alohida to`xtalib o`tishdi. Shu bilan birga, o`zbek kurashi Olimpiya o`yinlariga kirish uchun yaxshi imkoniyatlarga ega ekanligini ham e`tirof etish barobarida Bolgariya tomoni bu yo`lda biz bilan hamfikr ekanini aytib o`tishdi.
Musobaqa Bolgariyaning Burgas viloyatidagi Ruin shaharchasida o`tkazilishida ham ramziy ma`no bor. Chunki, tub aholisi asosan turklar bo`lgan bu hududda aholi orasida azaldan yakkakurash turlariga qiziqish kuchli. Jumladan, Bolgariyaning birinchi Olimpiya chempioni Nikola Stanchev ham shu zamindan etishib chiqqan.
Mazkur hududda har yakshanbada turk kurashi, yunon-rum kurashi va boshqa sport turlari bo`yicha xalq sayllari o`tkazib turilishi odatiy tusga kirgan ekan, bir so`z bilanaytganda Ruin shaharchasi Bolgariyaning polvonlar maskani ekan.
Kurash bo`yicha xalqaro turnirda 20ga yaqin davlatdan 100 nafarga yaqin saralangan sportchilar ishtirok etdi. Eng qizg`in bahslar erkaklar o`rtasida +90 kg vazn toifasida kechdi. Unda g`oliblik uchun bir emas, kamida uch nafar munosib nomzod bor edi. Bular - kurash bo`yicha Osiyo o`yinlari g`olibi, qit`a va jahon chempioni Muhsin Hisomiddinov, rumin Ilie Daniel Natea, bolgariyalik Ashim Aylin edi.
Murosasiz kechgan bellashuvlar yakunida finalga Muhsin va Natea chiqib keldi. Oldinga o`tib aytish kerak, ruminiyalik polvon ham bo`y, ham vazn borasida raqibidan katta ustunlikka ega edi. 198 kilo tosh bosgan Iliening bo`yi ham 2 metrdan oshardi. Bunday raqibni ko`tarib urish tugul joyidan siljitish ham oson emas, shunga qaramay Muhsin bir chala ishlashga muvaffaq bo`ldi. Ammo, o`zi yonbosh tushib qoldi va yakunda bosh sovrin ruminiyalik sportchiga nasib etdi.
Musobaqa Nizomiga ko`ra g`oliblar 2500 evro, 2-o`rin sohibi 1500 evro, ikkita 3-o`rin egalari esa 500 evrodan pul mukofoti bilan taqdirlandi.
O`zbekiston Respublikasi Prezidenti sovrini uchun xalqaro turnir g`olib va sovrindorlari:
Ayollar
-63 kg
1. Olga Drix (Ukraina),
2. Evilina Nikolova (Bolgariya),
3. Eleonora Soatova (O`zbekiston),
3. Malika Qahhorova (O`zbekiston).
+63 kg
1. Elizaveta Litvinenko (Ukraina),
2. Gabriella Gigova (Bolgariya),
3. Gulasal Haydarova (O`zbekiston),
3. Mariya Oreshkova (Bolgariya),
Erkaklar
-73 kg
1. Bozidar Temelkov (Bolgariya),
2. Konstantinos Kalatidis (Gresiya),
3. Antoniy Bitzamov (Gresiya),
3. Nikolay Graxmes (Moldova),
-90 kg
1. Rumen Radev (Bolgariya),
2. Vitaliy Sherel (Ukraina),
3. Ivan Stafanov (Bolgariya),
3. Pol Silviu Balavan (Ruminiya),
+90 kg
1. Ilie Daniel Natea (Ruminiya),
2. Muhsin Hisomiddinov
(O`zbekiston),
3. Xusayn Xusayn (Bolgariya),
3. Ashim Aylin (Bolgariya).